सीवान, बिहार/नगर संवाददाताः बिहार के सीवान में शुक्रवार की देर शाम ठनका गिरने से तीन लोगों की मौत हो गई. मृतकों में एक बच्ची और दो महिलाएं शामिल हैं. घटना मुफस्सिल थाना क्षेत्र के मोहिद्दीनपुर गांव की है. बताया जाता है कि मोहिद्दीनपुर में ग्रामीण धान की रोपनी कर रहे थे. इसी दौरान तेज बारिश शुरू हो गयी जिसके बाद तीन लोग एक पेड़ के नीचे बारिश से बचने के लिए चले गए. अचानक से पेड़ के उपर ही आकाशीय बिजली गिर गयी जिसमे तीनो गंभीर रूप से झुलस गयीं. घटना के बाद से तीनों को सदर अस्पताल में भर्ती कराया गया जहां चिकित्सको ने उन्हें मृत घोषित कर दिया. घटना की जानकारी मिलने के बाद स्थानीय पुलिस मौके पर पहंची और शवों को पोस्टमार्टम के लिए भेजा.